Lav et referat af nedenstående tekst:

Tekst:
Han er ét stort smil. Lodsejer og pensionist Karsten Hansen har da også meget at smile over. Onsdag modtog han 15. juni Fondens Naturpris for at have gjort en særlig indsats for dansk natur og biodiversitet. Med den pris følger 200.000 kroner. - Det betyder utroligt meget. Det er da et skulderklap, siger den pensionerede landmand fra Faddersbøl. Han har gennem de seneste fire årtier omdannet sit landbrug til en sand naturperle. Sammen med sin kone og Nationalpark Thy har han blandt andet genetableret klithede på tidligere landbrugsarealer, dyrket orkideer og lavet paddevenlige vandhuller. - Det holder os i gang, men at der er andre, der synes, det er rigtig godt og en god idé, det beviser sådan en pris, siger Karsten Hansen. Giver tilbage til naturen Det er 40 år siden, Karsten Hansen startede med at lave naturpleje på den gamle klithede. Kreaturer afgræssede området med lys og luft til følge. Og det gav plads til en masse nye, spændende planter, der begyndte at spire - blandt andet den sjældne klokkeensian. - Det var lidt en øjenåbner, at vi startede i det små og virkelig så en effekt af det, der sagde spar to, siger Karsten Hansen. Arbejdet med naturgenopretning tog for alvor fart for 18 år siden. - Da vi solgte dyrene i 2005, fik vi lige pludselig en stor legeplads. Vi kan bare ikke lade det være. Det er spændende at se naturen kvittere for det, vi gør, siger Karsten Hansen. Pengene skal bruges på træer Landejendommen har ifølge Karsten Hansen været en klitgård, men det er over 70 år siden, at området blev opdyrket. Nu prøver Karsten Hansen at føre området tilbage til tiden før 1950 - Landbruget har jo trængt en masse arter væk fra sådan nogle områder, og så synes jeg, det er vigtigt at kunne give det lidt tilbage igen og få de arter tilbage til naturen og give dem bedre muligheder, siger prisvinderen. De 200.000 skal selvfølgelig bruges på ejendommen. Planen er, at en tør mark skal omdannes til skovområde fyldt med skovfyr. - Nu har vi fået en pris, så kan vi bruge en del af pengene på det, siger Karsten Hansen. Men det er ikke alle pengene, der skal snoldes væk på træer, slår thyboen fast. - Det kommer ikke til at koste meget. Jeg regner med, at vi planter selv, så det er kun planterne, der koster, og jeg kan selv holde det rent, så det er begrænset, hvad det kommer til at koste, siger prisvinderen.

Referat:
Thyboen Karsten Hansen vinder naturpris og 200.000 kroner - og han ved lige, hvad pengene skal bruges på.